คณะรองนายกรัฐมนตรีลงพื้นที่จังหวัดกาฬสินธุ์ร่วมขับเคลื่อนโครงการกาฬสินธุ์ แฮปปี้เนส โมเดล
รัฐบาลเดินหน้าดำเนินการขับเคลื่อนโครงการคนกาฬสินธุ์ ไม่ทิ้งใครไว้ข้างหลัง หรือกาฬสินธุ์ แฮปปี้เนส โมเดล เพื่อแก้ปัญหาความยากจนให้แก่ชาวกาฬสินธุ์และเป็นตัวอย่างให้แก่จังหวัดอื่นๆ ในการดำเนินงานเรื่องนี้


 พลอากาศเอก ประจิน จั่นตอง รองนายกรัฐมนตรี และนายกฤษฎา บุญราช รัฐมนตรีว่าการกระทรวงเกษตรและสหกรณ์ นายวีระศักดิ์ โควสุรัตน์ รัฐมนตรีว่าการกระทรวงท่องเที่ยวและกีฬา พร้อมด้วยคณะผู้แทนภาครัฐและภาคเอกชนประชุมหารือร่วมกับจังหวัดกาฬสินธุ์ในการขับเคลื่อนโครงการคนกาฬสินธุ์ ไม่ทิ้งใครไว้ข้างหลัง หรือกาฬสินธุ์ แฮปปี้เนส โมเดล ซึ่งเป็นข้อสั่งการของนายกรัฐมนตรี หลังจากที่ได้เดินทางมาตรวจราชการที่จังหวัดกาฬสินธุ์ เมื่อวันที่ 13 ธันวาคม 2560 ที่ผ่านมา โดยมีนายไกรสร กองฉลาด ผู้ว่าราชการจังหวัดกาฬสินธุ์และหัวหน้าส่วนราชการที่เกี่ยวข้องร่วมให้ข้อมูล 



 จังหวัดกาฬสินธุ์เป็นจังหวัดขนาดกลาง มี 18 อำเภอ ประชากร 9 แสนคนเศษ มีพื้นที่การเกษตร 2 ล้าน 7 แสนไร่ ปลูกพืชที่สำคัญได้แก่ ข้าว อ้อย มันสำปะหลังและยางพารา ส่วนสัตว์เศรษฐกิจที่สำคัญได้แก่ กุ้งก้ามกราม ปลานิล โคเนื้อ สุกรและไก่ และมีโรงงานในพื้นที่ ได้แก่ โรงสีข้าว โรงงานน้ำตาล และโรงงานแป้งมัน รวม 564 โรงงาน จังหวัดกาฬสินธุ์มีผลิตภัณฑ์ชุมชนที่ขึ้นชื่อได้แก่ ผ้าไหมแพรวา ชุดผู้ไท ไหมมัดหมี่ เครื่องจักสาน ส่วนด้านการท่องเที่ยวนั้น ข้อมูลปี 2560 จังหวัดกาฬสินธุ์มีนักท่องเที่ยวเข้ามาท่องเที่ยวทั้งปีเพียง 5 แสน 6 หมื่นคนเท่านั้น


 สำหรับรูปแบบการแก้ปัญหาความยากจน ตามที่นายกรัฐมนตรีกำชับทุกจังหวัดให้ใช้โมเดล กาฬสินธุ์ แฮปปี้เนส 2019 เป็นแนวทางการลดความยากจนนั้น ในระยะแรกภายใน 2 ปี จะมีองค์ประกอบหลัก 4 อย่าง คือ อย่างแรก ต้องค้นหาครัวเรือนยากจนโดยใช้เกณฑ์รายได้ การลงทะเบียนสวัสดิการแห่งรัฐ และการคัดเลือกโดยประชาคมระดับหมู่บ้าน อย่างที่ 2 เป็นกลไกการขับเคลื่อน ตั้งแต่ระดับจังหวัด ถึงระดับหมู่บ้าน เช่น ชุดปฏิบัติการตำบล กรรมการหมู่บ้าน ปราชญ์ชุมชน และกลุ่มองค์กรในหมู่บ้าน อย่างที่ 3 เป็นกิจกรรมการขับเคลื่อน เช่น วิเคราะห์ข้อมูลครัวเรือนเพื่อจำแนกสถานะ และส่งต่อไปยังหน่วยงานที่เกี่ยวข้องเพื่อการพัฒนาที่เหมาะสม ไม่ว่าจะเป็นการทำบัญชีครัวเรือน การทำแผนชีวิตการฝึกวิชาชีพ การอบรม ณ ศูนย์การเรียนรู้ และอย่างที่ 4คือ การติดตามและประเมินผลจากคณะทำงานระดับต่างๆ เพื่อให้การส่งเสริมอย่างต่อเนื่อง หรือต่อยอดการพัฒนา โดยจะมีการให้รางวัลเชิดชูเกียรติสำหรับครัวเรือน กลุ่มอาชีพ ชุมชนที่ประสบความสำเร็จด้วย


รองนายกรัฐมนตรี กล่าวว่า จะผลักดันภาคการเกษตรในเรื่องการส่งเสริมตลาดทั้งภูมิภาค ต่างประเทศ และระบบออนไลน์ จะพัฒนาคุณภาพและมาตรฐานผลิตภัณฑ์ โดยเฉพาะการส่งเสริมเกษตรอินทรีย์ให้เป็นแหล่งอาหารหลัก ทางด้านอุตสาหกรรมก็จะส่งเสริมอุตสาหกรรมการแปรรูปครบวงจร จะมีการดึงดูดและส่งเสริมการลงทุนในพื้นที่ให้มากขึ้น จะมีการสร้างและฝึกอบรมแรงงานให้มีทักษะ สำหรับด้านการท่องเที่ยว จะพัฒนาแหล่งท่องเที่ยวและธุรกิจร่วมกับภาคเอกชน เช่น ไดโนเสาร์ เวิร์ล เพื่อเป็นจุดหมายปลายทางของนักท่องเที่ยวจะมีการเชื่อมโยงเส้นทางท่องเที่ยวในกลุ่มจังหวัด นอกจากนี้จะมีการเพิ่มจำนวนที่พัก และศูนย์ประชุมขนาดใหญ่ด้วย ส่วนด้านศิลปวัฒนธรรม จะพัฒนาตลาดท่องเที่ยวเชิงวัฒนธรรมแบบครบวงจรและจะใช้ศูนย์ดิจิทัลชุมชนเพื่อพัฒนาและประชาสัมพันธ์ศิลปวัฒนธรรม

 นอกจากนี้ พลอากาศเอกประจิน จั่นตอง รองนายกรัฐมนตรี พร้อมด้วยคณะผู้แทนภาครัฐและภาคเอกชน ได้ลงพื้นที่อำเภอยางตลาดและอำเภอสหัสขันธ์ เพื่อดูพื้นที่บริเวณที่มีศักยภาพในด้านการสร้างโรงแรม ที่พัก เกสต์เฮาส์ ศูนย์การประชุม และคลังสินค้าด้วย

ทีมข่าวสำนักงานประชาสัมพันธ์จังหวัดกาฬสินธุ์